**INFORMATĪVAIS ZIŅOJUMS**

**Par Eiropas Savienības Padomes daudzpusējām sanāksmēm Latvijas prezidentūras laikā 2015.gada pirmajā pusē**

**IEVADS**

Eiropas Savienības (turpmāk – ES) politikas iepretim trešajām valstīm ir institucionalizētas un tiek īstenotas gan divpusēju, gan daudzpusēju tikšanos reizēs. Divpusējo samitu organizēšanas un finansēšanas kārtība tika noteikta 2010.gadā, paredzot, ka tie notiek Briselē vai attiecīgajā trešajā valstī un par to organizēšanu no ES puses ir atbildīgs ES Padomes Ģenerālsekretariāts (turpmāk – PĢS). Savukārt ES dalībvalstu un trešo valstu reģionālo grupējumu daudzpusējās tikšanās valsts un valdību vadītāju līmenī līdz šim notika vai nu ES Padomē prezidējošajā valstī vai attiecīgā reģiona valstī. Ņemot vērā Lisabonas līguma būtību un finanšu apsvērumus, 2012.gada 17.oktobrī ES Padome vienojās, ka turpmāk ES un trešo valstu daudzpusējos samitus valstu un valdību vadītāju līmenī organizēs PĢS, tostarp, nodrošinot tiem finansējumu, un tajos gadījumos, kad tiem jānotiek ES, tie notiks Briselē. Dalībvalstīm tiek piedāvāta iespēja izvēlēties samitu organizēšanu ES prezidējošajā valstī, par to vismaz divus gadus iepriekš informējot Eiropadomes priekšsēdētāju. Šajā gadījumā ES prezidējošā valsts ir atbildīga gan par samita organizatorisko, gan finansiālo pusi.

Daudzpusējie samiti tiek organizēti, ievērojot to pamatdokumentos noteikto regularitāti. Saskaņā ar to 2015.gadā ir jānotiek Austrumu partnerības (ES sadarbība ar Armēniju, Azerbaidžānu, Baltkrieviju, Gruziju, Moldovu, Ukrainu) samitam un ES - Latīņamerikas un Karību valstu (turpmāk - CELAC[[1]](#footnote-1)) samitam. Lai iekļautos iepriekš minētajā laika termiņā un laikus informētu Eiropadomes priekšsēdētāju, Latvijai līdz 2012.gada beigām būtu jāpieņem lēmums par to, vai kādu no šiem samitiem organizēt Latvijā tās prezidentūras ES Padomē laikā. Latvija ir vienojusies ar savu trio prezidentūras partneri Luksemburgu, ka Latvijā tās ES prezidentūras laikā 2015.gada pirmajā pusē varētu notikt Austrumu partnerības samits, savukārt ES-CELAC samitu organizētu Luksemburga tās ES prezidentūras laikā 2015.gada otrajā pusē.

Pieņemot lēmumu par daudzpusējā samita organizēšanu Latvijā, ir jāņem vērā, ka 2015.gada pirmajā pusē prezidentūras laikā Latvijā tiek plānotas arī ministru līmeņa daudzpusējās tikšanās. Latvijas gadījumā tā varētu būt Eiropas un Āzijas (ASEM) izglītības ministru konference, kuras norisi Latvijā Ministru kabinets konceptuāli ir atbalstījis 2009.gada 15.decembrī (sēdes protokols Nr.88,121.§), kā arī ASEM ārlietu ministru tikšanās. Tāpat prezidentūras laikā Latvijā notiks virkne ES neformālo ministru padomju, kā arī augsta līmeņa konferences un semināri par aktuāliem ES darba kārtības jautājumiem.

Informatīvajā ziņojumā ir atspoguļots pamatojums minēto ES un trešo valstu daudzpusējo sanāksmju organizēšanai Latvijā, kā arī dotas aptuvenas nepieciešamā finansējuma aplēses.

1. **Daudzpusējās sanāksmes valstu un valdību vadītāju līmenī**
   1. **Austrumu partnerības samits**

Saskaņā ar 2009.gada 7.maija Prāgas deklarāciju, Austrumu partnerības valstu sanāksmes valstu un valdību vadītāju līmenī notiek reizi divos gados. Pirmo reizi Austrumu partnerības samits notika 2009.gadā Čehijas ES prezidentūras laikā. Otro Austrumu partnerības samitu 2011.gada septembrī organizēja Polija, bet trešais samits ir plānots Lietuvas prezidentūras laikā 2013.gada novembrī. Papildus samitam tiek organizēti arī t.s. pavadošie pasākumi. Čehija aizsāka tradīciju, organizējot pilsoniskās sabiedrības forumu, Polijā notika biznesa forums, savukārt Lietuva papildus pilsoniskās sabiedrības forumam, kas notiks gan Lietuvā, gan Moldovā, plāno organizēt arī Jaunatnes forumu.

Pamatojums

Latvijai būtu svarīgi organizēt Austrumu partnerības samitu vairāku apsvērumu dēļ:

* sadarbība ar Austrumu partnerības valstīm ir Latvijas ārpolitikas prioritāte un nozīmīga Latvijas ārpolitikas dimensija. Aktīvi piedaloties Austrumu partnerības politikas veidošanā un īstenošanā, Latvija sekmē drošību, stabilitāti un demokrātiju Austrumu virzienā, tā dodot ieguldījumu ES Kaimiņu politikas attīstībā, kā arī īsteno savas nacionālās intereses, attīstot divpusējo sadarbību ar reģiona valstīm un stiprinot drošību;
* ņemot vērā, ka Itālijas un Luksemburgas intereses ir saistītas ar ES dienvidu kaimiņiem un Latīņamerikas valstīm, 2014. – 2015. gada trio prezidentūrā Latvija ir vienīgā valsts, kura ES Kaimiņu politikas ietvaros varētu aktīvi virzīt Austrumu partnerības politiku. Organizējot Austrumu partnerības samitu, Latvija nodrošinātu pēctecību Čehijas, Polijas un Lietuvas iniciatīvām, lai veicinātu Austrumu partnerības valstu tuvināšanos ES, tādējādi sekmējot arī divpusējās sadarbības iespējas ES kontekstā (attīstības sadarbība, pārejas valstu pieredze, ekspertīzes nodošana);
* sadarbība ar Austrumu partnerības valstīm gan no ministriju, gan nevalstiskā un akadēmiskā sektora, gan uzņēmēju puses tika izvirzīta kā viena no Latvijas prezidentūras prioritārajām tēmām 2012.gada jūnijā, jūlijā un septembrī notikušajās prezidentūras prioritāšu diskusijās.

Austrumu partnerības samita organizēšanas Latvijā riski saistīti ar samita lielajām izmaksām un drošības jautājumiem. Šobrīd ir iecerēts, ka Austrumu partnerības samits tāpat kā pārējās prezidentūras sanāksmes notiktu jaunajās Latvijas Nacionālās bibliotēkas telpās.

Izmaksas

Austrumu partnerības samita organizēšana Latvijā varētu izmaksāt līdz 870 000 latu. Provizoriskie aprēķini veikti, pieņemot, ka samits notiks Latvijas Nacionālajā bibliotēkā, tā laikā Latvijā ieradīsies 42 delegācijas (27+ ES dalībvalstis, 6 Austrumu partnerības valstis, Eiropadomes priekšsēdētājs, Eiropas Parlaments, Eiropas Komisija, Eiropas Ārējās darbības dienests, Eiropas Investīciju banka, Eiropas Rekonstrukcijas un attīstības banka, ES Ekonomisko un sociālo lietu komiteja, Reģionu komiteja) un pasākumos piedalīsies ap 430 delegātiem. Aprēķinos ir iekļauti gan samita organizēšanas izdevumi (telpu noma un iekārtošana, delegāciju vadītāju un viena delegācijas locekļa izmitināšana, delegāciju ēdināšana, žurnālistu uzņemšana, pilsētas transports, tulkošana, kultūras programma, suvenīri, izdales materiāli), gan iespējamie pavadošie pasākumi, gan provizoriskās drošības pasākumu izmaksas.

Aprēķinot sanāksmes izmaksas, jāņem vērā, ka tās ir relatīvas un atkarīgas arī no kopējā pasākumu skaita. Piemēram, sanāksmes galds, tehniskais aprīkojums un telpas noformējums būs nepieciešams visām Latvijas Nacionālajā bibliotēkā notiekošajām sanāksmēm, līdz ar to šādu izmaksu pozīciju īpatsvars vienas sanāksmes izdevumu tāmē var mainīties atkarībā no tā, cik sanāksmes kopā notiks.

Lai samita organizēšanas izmaksas attaisnotos, ir rūpīgi jāsagatavo Austrumu partnerības samita saturs. Pēc nākamā Austrumu partnerības samita Viļņā ciešā sadarbībā ar Eiropadomes priekšsēdētāju, Augsto pārstāvi ES ārlietās un drošības politikas jautājumos, Eiropas Ārējās darbības dienestu un Eiropas Komisiju ir jāsagatavo aktivitāšu plāns un jāvienojas par iniciatīvām, kas varētu tikt aktualizētas Latvijas prezidentūras ES Padomē laikā.

* 1. **ES - Latīņamerikas un Karību valstu samits**

Saskaņā ar 1997.gada Amsterdamas Eiropadomes secinājumiem un samita dalībnieku kopējām deklarācijām ES – CELAC samits notiek reizi divos gados - vienu reizi ES prezidējošajā valstī, otru - Latīņamerikas vai Karību jūras prezidējošā valstī. Iepriekšējais ES – CELAC samits notika Spānijā 2010.gadā, bet nākamais bija plānots Čīlē 2012.gada jūnijā, taču izņēmuma kārtā pārcelts uz 2013.gadā janvāri. ES – CELAC sadarbības mērķis ir padziļināt reģionālo sadarbību, piemēram, tādās sfērās kā demokrātijas stiprināšana, ilgtspējīga attīstība, vide un enerģētika, sociālā kohēzija, nabadzības novēršana, imigrācija.

ES – CELAC samits ir vienīgais visaugstākā līmeņa pasākums, kas notiek ES – Latīņamerikas un Karību valstu attiecībās, kurā vienlaicīgi var piedalīties ap 60 abu reģionu līderi, ārlietu ministri un vecākās amatpersonas. Organizējot samitu, Latvija varētu iegūt plašu atpazīstamību Latīņamerikas un Karību reģiona valstīs, tā veicinot investīciju piesaisti un Latīņamerikas valstu vēstniecību izvietojumu Rīgā kā Baltijas valstu reģiona centrā. Bez tam, Latvijai būtu iespēja padziļināt attiecības ar tām ES dalībvalstīm, kurām ir vēsturiskas un kultūras saites Latīņamerikas un Karību valstu reģionā, piemēram, Spāniju, Franciju, Nīderlandi un Portugāli.

Taču, izvērtējot ES – CELAC organizēšanas riskus, jāņem vērā, ka Latvijai trūkst ekspertīzes un pieredzes Latīņamerikas un Karību valstu reģionā. Latvijai nav arī diplomātisko pārstāvniecību šajā reģionā. Bez tam, samitā piedalās vairāk nekā 60 delegācijas (27+ ES dalībvalstis, 33 CELAC valstis, ES institūcijas), līdz ar to jārēķinās ar apjomīgām samita organizēšanas izmaksām.

1. **Daudzpusējās sanāksmes ministru līmenī**
   1. **Āzijas – Eiropas Savienības valstu izglītības ministru konference**

ASEM izglītības ministru tikšanās notiek laika posmā starp ASEM samitiem reizi 2 gados pārmaiņus ES vai Āzijas valstī. Pēdējā tikšanās notika 2011.gada maijā Dānijā, bet nākamā plānota 2013.gada maijā Malaizijā. 2015.gada pirmajā pusē Latvijā kā ES prezidējošajā valstī varētu notikt piektā ES-ASEM izglītības ministru tikšanās. Sanāksmju mērķis ir sekmēt Āzijas un Eiropas valstu sadarbību izglītībā, un tajās īpaša uzmanība tiek veltīta mūžizglītības un augstākās izglītības jautājumiem.

Pamatojums

Viena no Latvijas prioritātēm izglītībā ir izglītības konkurētspējas stiprināšana, tai skaitā augstākās izglītības internacionalizācijas un eksportspējas veicināšana. Pastiprināta uzmanība gan valsts, gan augstskolu līmenī šobrīd tiek veltīta sadarbības veicināšanai izglītības jomā ar Āzijas valstīm. Ne mazāk būtisks jautājums izglītības jomā ir izglītības kvalitātes un pieejamības nodrošināšana iedzīvotājiem mūžizglītības kontekstā. Tieši 2015.gadā tiks pārskatīti Apvienoto Nāciju Izglītības, zinātnes un kultūras organizācijas (turpmāk – UNESCO) globālās kustības „Izglītība visiem” mērķi, kā arī Apvienoto Nāciju organizācijas (turpmāk – ANO) Tūkstošgades attīstības mērķi, kas ir vērsti, tai skaitā, uz to, lai veicinātu pozitīvus pārmaiņu procesus izglītībā.

Apzinoties tos ieguvumus, ko Latvijas izglītībai varētu sniegt ASEM izglītības ministru sanāksmes organizēšana Latvijā 2015.gadā, 2009.gada 15.decembrī saskaņā ar Ministru kabineta sēdes protokollēmuma (Nr.88 121.§) 3.punktu Izglītības un zinātnes ministrijai tika dots uzdevums uzsākt 2015.gada pirmajā pusē Latvijā plānotās ASEM izglītības ministru sanāksmes organizēšanas koordinēšanu. Trešās ASEM izglītības ministru sanāksmes laikā 2011.gada 9. un 10.maijā Kopenhāgenā, Dānijā, Latvija oficiāli izteica priekšlikumu 2015.gada pirmajā pusgadā Latvijas prezidentūras ES Padomē ietvaros piekto ASEM izglītības ministru sanāksmi organizēt Latvijā. Sanāksmē ASEM izglītības ministri atbalstīja Latvijas piedāvājumu, un tas tika atspoguļots šīs sanāksmes secinājumos.

Lai nodrošinātu Latvijā plānotās piektās ASEM izglītības ministru sanāksmes organizēšanas koordinēšanu, 2012.gada 7.maijā ar izglītības un zinātnes ministra rīkojumu tika izveidota darba grupa, iekļaujot tās sastāvā Izglītības un zinātnes ministrijas, Ārlietu ministrijas, Augstākās izglītības padomes, Akadēmiskās informācijas centra un UNESCO Latvijas Nacionālās komisijas pārstāvjus. Līdz šim ir notikušas trīs darba grupas sanāksmes. Darba grupa šobrīd izstrādā priekšlikumus sanāksmē izskatāmajiem saturiskajiem jautājumiem. Darba grupas locekļi ir vienojušies, ka, ievērojot līdzšinējo ASEM izglītības ministru sanāksmju tradīciju, sanāksmē tiks skatīti, pirmkārt, ar augstākās izglītības kvalitāti, caurspīdīguma nodrošināšanu un starptautisko sadarbību saistīti jautājumi, otrkārt, nepieciešamo prasmju apguve mūžizglītībā, tai skaitā, lai mazinātu jauniešu bezdarbu. Papildus atzīmējams, ka Latvija šobrīd piedalās divos ASEM Mūžizglītības foruma pētījumos: „Pedagogu profesionālo kompetenču pilnveide darbam starpdisciplinārā mācību vidē, lai tuvinātu mācības reālajai dzīvei un paaugstinātu skolēnu uzņēmību” un „Jaunu izaicinājumu un to risināšanas iespēju identificēšana un analīze, kas ietekmē pieaugušo (18-24 gadi) iesaistīšanos (atgriešanos) mūžizglītībā”. Projekti varētu noslēgties 2014.gadā, kas dod iespēju šo pētījumu rezultātus sasaitīt arī piektās ASEM izglītības ministru sanāksmes darba kārtību.

Izvērtējot priekšrocības ASEM izglītības ministru tikšanās organizēšanai Latvijā, jāmin, ka tas paver iespējas veicināt Latvijas augstākās izglītības starptautisko atpazīstamību gan ES, gan globālajā augstākās izglītības telpā. Vienlaikus tā ir iespēja attīstīt un veidot ciešāku divpusējo sadarbību ar ASEM dalībvalstīm izglītības jomā gan šobrīd, gatavojoties sanāksmei, gan organizējot divpusējās tikšanās 2015.gadā, tai skaitā, lai nodrošinātu Pasākumu plānā nepieciešamajām reformām augstākajā izglītībā un zinātnē 2010. – 2012.gadam ietverto uzdevumu izpildi. Minēto reformu mērķis ir sekmēt augstākās izglītības eksportu un tās ietver divpusēju līgumu slēgšanu ar trešajām valstīm par izglītības dokumentu un studijās iegūto grādu un kvalifikāciju atzīšanu, kā arī stipendiju nodrošināšanu ārvalstu studentiem pētniekiem un mācībspēkiem starptautisko divpusējo un trīspusējo starpvaldību un starpministriju līgumu ietvaros.

Līdzšinējā pieredze rāda, ka vienlaikus ar ASEM izglītības ministru tikšanos organizētājvalstī tiek rīkota arī starptautiskā augstākās izglītības izstāde, nodrošinot iespēju ASEM valstu pārstāvjiem un starptautiskajām organizācijām piedalīties tajā ar stendiem, kā arī dodot iespēju organizētājvalstij iepazīstināt dalībvalstu delegācijas ar savas valsts augstākās izglītības piedāvātajām iespējām un attīstīt divpusējo sadarbību starp valstu augstskolām.

Vērtējot kopumā izglītības jomas prioritāros virzienus un saturu Latvijas prezidentūras ES Padomē laikā, ir secināts, ka ASEM izglītības ministru sanāksmes organizēšana Latvijā ilgtermiņā dotu lielāku labumu nekā neformālās izglītības ministru padomes organizēšana. Bez tam, tā kā Latvija jau ir oficiāli izteikusi priekšlikumu 2015.gadā organizēt Latvijā ASEM izglītības ministru sanāksmi un saņēmusi apstiprinājumu, atsaucot savu pieteikumu organizēt šo pasākumu, Latvija riskētu ar starptautiskās reputācijas zaudējumu globālā mērogā.

Izmaksas

ASEM izglītības ministru tikšanās provizoriski varētu izmaksāt līdz 180 000 LVL un summa ir līdzvērtīga vienas neformālās ES ministru padomes izmaksām (tās tiek lēstas uz 160 000 LVL). Aprēķini ir veikti, pieņemot, ka sanāksme notiek Latvijas Nacionālajā bibliotēkā un tajā piedalīsies 57 ASEM partneri (27+ ES dalībvalstis, 17 Āzijas valstis, Austrālija, Jaunzēlande, Norvēģija, Krievija, Šveice, Eiropas Komisija, Dienvidaustrumāzijas Nāciju Asociācijas (ASEAN) sekretariāts), kopumā ap 200 delegātiem. Aprēķinos ietilpst telpu noma un iekārtošana, ēdināšana, pilsētas transports, kultūras programma, suvenīri, žurnālistu uzņemšana un provizoriskās drošības pasākumu izmaksas. Uzņemošajai pusei nav jāsedz delegāciju ceļa un viesnīcu izdevumi. Izglītības ministru sanāksmes darba valodas ir uzņēmējas valsts valoda un angļu valoda.

Sanāksmes izmaksas var ietekmēt ienākošo delegāciju skaits. Kā novērotāji sanāksmēs mēdz piedalīties UNESCO, Ekonomiskās sadarbības un attīstības organizācijas, Eiropas Universitāšu asociācijas, ASEAN universitāšu tīkla un citu organizāciju pārstāvji. Par to uzaicināšanu lemj uzņemošā puse.

Lai nodrošinātu sekmīgu ASEM izglītības ministru sanāksmes norisi četrus mēnešus pirms un dienu pirms ASEM izglītības ministru tikšanās, uzņemošā puse organizē pārstāvēto valstu vecāko amatpersonu sanāksmes, lai sagatavotu sanāksmes secinājumu projektu un pārrunātu organizatoriskus jautājumus, un tajās piedalās aptuveni 70 dalībnieki. Vecāko amatpersonu sanāksmju darba valoda ir angļu valoda. Abu sagatavošanas sanāksmju provizoriskās izmaksas ir ap 75 000 LVL.

* 1. **Āzijas – Eiropas Savienības valstu ārlietu ministru tikšanās**

ASEM ārlietu ministru sanāksmes notiek pēc tāda paša principa kā izglītības ministru tikšanās, izņemot to, ka saskaņā ar Lisabonas līgumu, tās vada ES Augstais pārstāvis ārējās un drošības politikas jautājumos. ASEM ārlietu ministru desmitā tikšanās notika 2011.gada jūnijā Ungārijas prezidentūras laikā, nākamā tikšanās plānota 2013.gada novembrī Indijā.

Atšķirībā no izglītības ministru sanāksmēm līdzšinējās ASEM ārlietu ministru sanāksmes Eiropā ir notikušas ES prezidējošajā valstī: 2004.gadā - Īrijā, 2007.gadā – Vācijā, 2011.gadā – Ungārijā. Ņemot vērā to, ka šādas sanāksmes laikā Rīgā ierastos virkne ANO dalībvalstu ārlietu ministru, Latvija varētu būt ieinteresēta sanāksmes organizēšanā, jo tā būtu iespēja iepazīstināt ar Latvijas redzējumu, piemēram, par ANO attīstību un Latvijas kandidatūrām ANO struktūrās. Sanāksmes provizoriskās izmaksas līdzīgi kā izglītības ministru gadījumā ir ap 180 000 LVL. Jāņem vērā, ka ES dalībvalstu ārlietu ministri regulāri tiekas neformālajā ārlietu padomē, kas notiek ES prezidējošajā valstī, līdz ar to jāizvērtē, vai viena pusgada laikā ministriem būs iespējams apmeklēt Latviju vairākas reizes.

**SECINĀJUMI**

Izvērtējot Latvijas intereses un iepriekš minēto sanāksmju stratēģisko nozīmību, kā arī sanāksmju organizēšanas finansiālos apsvērumus, Latvijas prezidentūras ES Padomē sekretariāts piedāvā sekojošo:

1. atbalstīt Austrumu partnerības samita organizēšanu Latvijā tās prezidentūras ES Padomē laikā 2015.gada pirmajā pusē;
2. atbalstīt, ka ES-CELAC samits tiktu organizēts Luksemburgā tās prezidentūras ES Padomē laikā 2015.gada otrajā pusē;
3. atbalstīt ASEM izglītības ministru sanāksmes organizēšanu Latvijā tās ES prezidentūras laikā 2015.gada pirmajā pusē;
4. nerīkot ASEM ārlietu ministru sanāksmi Latvijā tās prezidentūras ES Padomē laikā 2015.gada pirmajā pusē.

Latvijas prezidentūras Eiropas Savienības Padomē sekretariāts precizēs Austrumu partnerības samita un ASEM izglītības ministru sanāksmes organizēšanai nepieciešamā finansējuma aprēķinus. Minētās sanāksmes ir plānots nodrošināt  74.resora „Gadskārtējā valsts budžeta izpildes procesā pārdalāmais finansējums” programmai „Latvijas prezidentūras Eiropas Savienības Padomē nodrošināšana 2015.gadā” 2014. un 2015.gadam paredzētā finansējuma ietvaros.

Ārlietu ministra vietā –

vides aizsardzības un reģionālās attīstības ministrs E.Sprūdžs

Vīzas:

valsts sekretārs Andris Teikmanis

Latvijas prezidentūras ES Padomē sekretariāta direktore Inga Skujiņa

06.12.2012.

2300

Vineta Kleinberga

Prezidentūras programmas plānošanas vadītāja

Latvijas prezidentūras ES Padomē sekretariāts

Tālr.: 67011754

E-pasts: vineta.kleinberga@es2015.lv

1. Comunidad de Estados Latinoamericanos y Caribeños (spāņu val.) [↑](#footnote-ref-1)